Europos duomenų apsaugos priežiūros pareigūno nuomonės dėl pasiūlymo iš dalies keisti Direktyvą dėl kelių transporto srities intelektinių transporto sistemų diegimo sistemos santrauka

(Visą šios nuomonės tekstą anglų, prancūzų ir vokiečių kalbomis galima rasti EDAPP interneto svetainėje www.edps.europa.eu)

(2022/C 157/06)

2021 m. gruodžio 14 d. Europos Komisija priėmė pasiūlymą, kuriuo iš dalies keičiama Direktyva 2010/40/ES dėl kelių transporto ir jo sąsajų su kitų rūšių transportu srities intelektinių transporto sistemų (ITS) diegimo sistemos. Komisija nurodė, kad ITS diegimas yra vienas iš pagrindinių veiksmų siekiant užtikrinti susietąjį ir automatizuotą daugiarūšį judumą.

Pasiūlymo tikslas – išplėsti dabartinę ITS direktyvos taikymo sritį, kad ji apimtų naujai kylančius klausimus, ir numatyti, kad pagrindinės ITS paslaugos būtų privalomos visoje ES. Be to, po Komunikato dėl Europos duomenų strategijos ši peržiūra yra duomenų srities teisės aktų kūrimo dalis.

EDAPP primena, kad asmens duomenų tvarkymas yra teisėtas, jeigu duomenų subjektas (fizinis asmuo, kurio tapatybė nustatyta arba gali būti nustatyta, su kuriuo yra susiję asmens duomenys) davė sutikimą tvarkyti savo asmens duomenis vienu ar keliais konkrečiais tikslais, arba jeigu gali būti pagrįstai taikomas kitas tinkamas teisinis pagrindas pagal BDAR 6 straipsnį.

Pasiūlyme nurodyta, kad duomenų rūšys ir paslaugos, kurių teikimas turėtų būti privalomas, būtų nustatytos remiantis deleguotuosiuose aktuose, kuriais papildoma ITS direktyva, nustatytomis specifikacijomis ir atspindėtų joje nustatytas duomenų rūšis ir paslaugas. Be to, EDAPP pažymi, kad pasiūlyme būtų išbrauktos kelios galiojančioje ITS direktyvoje esančios nuostatos įskaitant nuostatas, susijusias su tikslo nustatymo principu ir duomenų kiekio mažinimu.

Atsižvelgdamas į ypatingą privatumo apsaugą ir duomenų apsaugą, laikomą pagrindinėmis teisėmis, saugomomis pagal Europos Sąjungos pagrindinių teisių chartijos 7 ir 8 straipsnius, EDAPP mano, kad asmens duomenų kategorijos ir asmens duomenų tvarkymo tikslai diegiant ITS paslaugas turėtų būti tiesiogiai nurodyti pasiūlyme, o ne deleguotuosiuose aktuose, kuriais papildoma ITS direktyva. Taip pat, EDAPP nuomone, svarbu, kad persvarstytoje ITS direktyvoje būtų tinkamai atspindėti tikslo nustatymo, saugumo, duomenų kiekio mažinimo reikalavimai ir poreikis užtikrinti nuostatų dėl sutikimo laikymąsi.

Kadangi pasiūlymu būtų siekiama asmens duomenų tvarkymui suteikti teisinį pagrindą diegiant ir naudojant ITS, jame taip pat turėtų būti nustatyta ilgiausia atitinkamų kategorijų duomenų saugojimo trukmė, atsižvelgiant į susijusias ITS.

Atsižvelgdamas į tai, kad diegiant ITS gali dalyvauti daug suinteresuotųjų subjektų, EDAPP rekomenduoja Komisijai prieš leidžiant diegti ITS paslaugas, kurios gali kelti didelį pavojų fizinių asmenų teisėms ir laisvėms (pvz., viešojo transporto institucijų teikiamas judumo valdymo paslaugas), atlikti duomenų apsaugos poveikio vertinimą.

1. ĮVADAS IR PAGRINDINĖ INFORMACIJA

1. 2021 m. gruodžio 14 d. Europos Komisija priėmė pasiūlymą, kuriuo iš dalies keičiama Direktyva 2010/40/ES dėl kelių transporto ir jo sąsajų su kitų rūšių transportu srities intelektinių transporto sistemų diegimo sistemos (toliau – pasiūlymas) ( 1 )

2. Direktyva 2010/40/ES (toliau – ITS direktyva) buvo parengta siekiant paspartinti ir koordinuoti kelių transportui ir jo sąsajoms su kitų rūšių transportu taikomų ITS diegimą ir naudojimą.

3. komunikate dėl darnaus ir išmanaus judumo strategijos (toliau – strategija) Komisijos(toliau – strategija) ( 2 ) nustatyta, kad intelektinių transporto sistemų (toliau – ITS) diegimas yra vienas iš pagrindinių veiksmų siekiant susietojo ir automatizuoto daugiarūšio judumo, padedantis Europos transporto sistemos pertvarkai siekiant veiksmingo, saugaus, tvaraus, išmanaus ir atsparaus judumo.

4. Strategijoje paskelbta, kad netrukus bus peržiūrėta ITS direktyva, įskaitant kai kuriuos deleguotuosius reglamentus. Strategijoje taip pat pabrėžtas Komisijos ketinimas remti pagal ITS direktyvą sukurtų nacionalinių prieigos punktų koordinavimo mechanizmo kūrimą 2021 m. Be to, priėmus Komunikatą dėl Europos duomenų strategijos ši peržiūra yra duomenų srities teisės aktų kūrimo dalis ( 3 )

5. Pasiūlymu siekiama spręsti šias problemas ( 4 ) i. nepakankamą taikomųjų programų, sistemų ir paslaugų sąveiką ir tęstinumą; ii. nepakankamai suderintus suinteresuotųjų subjektų veiksmus ir nepakankamai veiksmingą jų bendradarbiavimą; ir iii. neišspręstus klausimus, susijusius su duomenų, kuriais grindžiamos ITS paslaugos, prieinamumu ir dalijimusi jais.

6. Pasiūlymu siekiama išspręsti šias problemas, visų pirma išplečiant dabartinę ITS direktyvos taikymo sritį, kad ji apimtų naujai kylančius klausimus, ir numatant, kad pagrindinės ITS paslaugos būtų privalomos visoje ES. Galimybės diegti ITS paslaugas bus geresnės, jei bus prieinami patikimai informacijai teikti reikalingi duomenys, o papildomos taisyklės padėtų geriau prisitaikyti prie dabartinės praktikos ir standartų ( 5 )

7. 2022 m. sausio 6 d. Komisija paprašė EDAPP pateikti nuomonę dėl pasiūlymo pagal Reglamento (ES) 2018/1725 (toliau – ESDAR) 42 straipsnio 1 dalį) ( 6 ) . Šioje nuomonėje pateiktos pastabos ir rekomendacijos susijusios tik su tomis pasiūlymo nuostatomis, kurios yra svarbios duomenų apsaugos požiūriu.

4. IŠVADOS

39. Atsižvelgdamas į tai, kas išdėstyta pirmiau, EDAPP teikia šias pagrindines rekomendacijas: a) kadangi pasiūlymu siekiama suteikti teisinį pagrindą asmens duomenų tvarkymui diegiant ir naudojant ITS, jame turėtų būti: — aiškiai nurodomas (-i) duomenų tvarkymo tikslas (-ai); ir — pateikta aiški ir išsami atitinkamų asmens duomenų kategorijų apžvalga; — aiškiai nustatyti įvairių susijusių subjektų kaip duomenų valdytojo, bendro duomenų valdytojo arba duomenų tvarkytojo, vaidmenys; — nustatyta ilgiausia atitinkamų kategorijų duomenų saugojimo trukmė atsižvelgiant į atitinkamų ITS tvarkymo tikslus. b) Atsižvelgdamas į tai, kad diegiant ITS gali dalyvauti daug suinteresuotųjų subjektų, EDAPP rekomenduoja Komisijai prieš leidžiant diegti ITS paslaugas, kurios gali kelti didelį pavojų fizinių asmenų teisėms ir laisvėms, atlikti duomenų apsaugos poveikio vertinimą.

2022 m. kovo 2 d., Briuselis Wojciech Rafał WIEWIÓROWSKI

(1) COM(2021) 813 final.

(2) 2020 m. gruodžio mėn. priimtas Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Darnaus ir išmanaus judumo strategija. Europos transporto kelias į ateitį“ , COM/2020/789 final.

(3) https://digital-strategy.ec.europa.eu/en/policies/sshoudltrategy-data

(4) Aiškinamasis memorandumas, p. 3.

(5) Aiškinamasis memorandumas, p. 3.

(6) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, įstaigoms, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).